**Jocuri de cuvinte**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Orice rob are o roabă,

Orice babă are-un bob.

Orice cod are o coadă,

Orice nadă are nod.

Coşul e ca o cocoaşă,

Gogu muşcă din gogoaşă.

Gogoşarul, gogoneaua,

Corcodelul, corcodeaua

Şi buratecul cu burtă,

Ba vor tort, ba vor o turtă.

Scara ruptă cere scule,

Eu, cartofi, tu, barabule,

Tu zici varză, eu, curechi,

Aşa vorbe, aşa-urechi.

Trecem singuri sau perechi,

Vacile sunt blânde-n veci,

Bacu-i barcă fără beci,

Treacă-ţi dacă şi tu-mi treci

Cu Petrică nu petreci!

Bearca mestecă ciuperca,

Arcul ne păzeşte arca.